Gesalech

Gesalech tai Gesalec (k. 511) oli visigoottien kuningas 507–511. Hän oli Alarik II:n avioton poika. Kun Alarik kuoli taistelussa frankkeja vastaan, oli hänen ainut avioliitossa syntynyt poika Amalarik vielä alaikäinen. Visigootit eivät tunteneet esikoisoikeutta, ja he valitsivat Gesalechin kuninkaaksi. Gesalech ryhtyi sotaan frankkeja vastaan, mutta sotaonni ei ollut hänen puolellaan, ja frankit polttivat Gesalechin pääkaupungin Toulousen. Narbonnen puolestaan valloittivat burgundit, jolloin Gesalechin joukkojen oli vetäydyttävä Iberian niemimaalle. Ostrogoottien kuningas Teoderik Suuri saapui tukemaan visigootteja. Vuonna 511 Ibbas syrjäytti Gesalechin valtaistuimelta. Gesalech pakeni Afrikkaan, jossa hän yritti saada huonolla menestyksellä apua vandaaleilta ja ostrogooteilta. Gesalech yritti tämän jälkeen vielä vallata visigoottien valtakunnan Akvitaniasta käsin, mutta Ibbaksen armeija löi hänet, ja saman vuoden lopussa Gesalech sai surmansa. Teoderik toimi Amalarikin sijaishallitsijana, kunnes tämä tuli täysi-ikäiseksi.

 Lähteet 

Luokka:Visigoottien kuninkaat
Luokka:Vuonna 450 syntyneet
Luokka:Vuonna 511 kuolleet